
A MAGYAR NÉPTÁNC JÖVŐKÉPE A DIASZPÓRÁBAN. Néptáncoktatás-módszertani munkaterv az uruguayi Tündérkert Néptáncegyüttes számára

Dolgozatomban arra igyekeztem rámutatni, hogy a diaszpórában élő magyar közösségek hosszútávú megmaradásának lehetősége a magyar kultúrához való kötődésükben rejlik. Ezen belül a magyar néptánckultúra és a magyarországi Táncházmozgalom kisugárzása különösen erős megtartó erő lehet akár a 4., 5. nemzedék számára is. Fontos jellemzője a néptánc közöségi megjelenésének az is, hogy a magyar nyelvet kevésbé vagy egyáltalán nem beszélők számára is vonzó tud lenni és az erős közösségi jellegénél fogva akár a többségi nemzet tagjai is részesei lehetnek a magyar népi kultúra ilyen megnyilvánulásának. Az énekelt népdalok, csujogatások révén ugyanakkor magával a nyelvvel is szorosabb kapcsolatba kerül a közösség és előfordul az is, hogy valaki a néptánc révén sajátítja el a magyar nyelvet egy idő múlva.
Ahhoz, hogy a néptánc mindezt a szerepet betöltse egy anyaországtól nagyon távol élő magyar közösség számára, napjaink gyorsan változó világában nagyon fontos az, hogy a néptánc oktatása jól szervezett keretek között zajljon. Ha korosztályos lépcsőzetességben, összehangoltan és szakmai szempontok figyelembevételével folyik az oktatói munka, úgy a felnőtt korosztályok számára is biztosított a továbbélés, a szakmai fejlődés. A tánctanárok részére kiemelkedő jelentőségű a kapcsolattartás a magyarországi szakintézményekkel és szakemberekkel. A folyamatos koordináció, a végzett munka dokumentálása, jógyakorlatok leírása, alkalmazása a tánctanárok részére kulcsfontosságú, főleg a kezdeti időszakban. Módszertani segédletem ezeknek a kezdeteknek szeretne támpontokat adni, melyet azonban tovább fejleszteni az elkövetkezendő időszak feladata lesz. Egy komoly előkészítő, szervező munkára lesz szükség abban a tekintetben, hogy a közösség aktív tagjai közül minél többen részesüljenek különböző képzésekben, továbbképzésekben. A magyarországi intézményekkel való élő kapcsolat ebben is lényeges szerepet tölthet be.
Ahogy a dolgozatomban többször említettem, a magyar nyelvismeret elég változó szintű, országonként és nemzedékek viszonylatában is más és más. Ha azt szeretnénk, hogy az elméleti-szakmai tudás minél szélesebb körben hozzáférhető legyen azok számára, akik eziránt érdeklődnek, elengedhetetlen a magyar nyelvű szakirodalom fontosabb kiadványainak a spanyol nyelvre történő lefordítása.



